KUMITAT PERMANENTI DWAR L-AFFARIJIET TAL-FAMILJA

(Rapport Uffiċjali u Rivedut)

Laqgħa Nru 2

It-Tlieta, 15 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 2

It-Tlieta, 15 ta' Ottubru, 2013

Il-Kumitat iltaqa' fil-Palazz, il-Belt Valletta, fis-6.45 p.m.

THE CHAIRMAN (Onor. Anthony Agius Decelis): Nirringrazzjakom talli qegħdin hawnhekk għal din il-laqgħa tal-Kumitat Permanenti dwar l-Affarijiet tal-Familja.

Illum bħala mistieden speċjali għandna lill-Onor.

Franco Mercieca, li huwa responsabbli mill-familja, l-anzjani u min-nies bi bżonnijiet speċjali.

Aħna tlabnih jiġi hawnhekk sabiex jagħtina overview ta' x'inhu jagħmel dan il-Gvern vis-à-vis dawn l-oqsma tant importanti.

Kull membru fil-familja huwa importanti u daqstant ieħor huma importanti l-anzjani u n-nies bi bżonnijiet speċjali.

Nixtieq li qabel ma napprovaw il-Minuti tagħtuhom ftit daqqa t'għajn.

Ilum magħna hawn ukoll l-Onor.

Mario Galea li kien ukoll segretarju parlamentari għal diversi snin f'dan is-settur u li llum se jkun qiegħed jagħmel ix-shadowing tas-Segretarju Parlamentari.

Ma nafx jekk hemmx xi oġġezzjonijiet għall-Minuti?

Jiena rajthom u jidhru li huma korretti.

L-Onor.

DEBORAH SCHEMBRI: Xtaqt niġbed l-attenzjoni fuq xi ħaġa dwar il-Minuti li għandna quddiemna.

Jiena l-aħħar darba kont tlabt permess sabiex niġi eżentata minħabba li kelli nagħti d-diskors tiegħi fil-Plenarja imma m'iniex qed naraha mniżżla fil-Minuti.

THE CHAIRMAN: Tajjeb.

Nieħdu nota ta' dan u nitlob lis-Segretarju sabiex jikkoreġihom.

Il-Minuti tal-Laqgħa Nr.

01 li saret nhar l-Erbgħa 05 ta' Ġunju 2013, ġew konfermati.

THE CHAIRMAN: Mela se nħalli f'idejn l-Onor.

Mercieca sabiex ikellimna fuq l-anzjani u jekk irid jista' jitkellem ukoll fuq in-nies bi bżonnijiet speċjali.

Naturalment dan il-Kumitat mhuwiex fuq l-anzjani imma huwa fuq il-familja u jiena naf biċ-ċert li fil-familja Maltija, kemm l-anzjani kif ukoll in-nies bi bżonnijiet speċjali għandhom post speċjali u jagħmlu minn kollox sabiex ikunu jistgħu jagħtu l-aqwa servizzi u l-aqwa kura liż-żewġ setturi fil-familja tagħna.

FRANCO MERCIECA (Segretarju Parlamentari għal Persuni b'Diżabilità u Anzjanità Attiva): L-ewwelnett nirringrazzjakom talli tlabtuni niġi hawnhekk biex naqsam magħkom il-ħsebijiet ta' dan il-Gvern fuq dan il-qasam li huwa interessanti ħafna kif ukoll taxing ħafna għax jitratta nies vulnerabbli.

Nafu li d-demografija qiegħda tinbidel; l-anzjani qed jiżdiedu u l-mediċini qed iħallu aktar u aktar suċċess.

Għaldaqstant in-nies qed tgħix aktar u minħabba f'hekk il-persentaġġ ta' anzjani fis-soċjetà qiegħed dejjem jikber.

Nista' ngħid li kwart tal-popolazzjoni Maltija - jiġifieri mal-100,000 - huma anzjani li għandhom 'il fuq minn 60 sena.

U għalhekk din hija sfida kbira, sfida kemm soċjali kif ukoll ekonomika.

Hija sfida soċjali minħabba li dawn in-nies se jibqgħu fis-soċjetà tagħna u allura hemm bżonn li jibqgħu jipparteċipaw fis-soċjetà tagħna għaliex hemm ovvjament l-isfidi fuq is-servizzi soċjali tagħna, li kulma jmur dejjem qed jiżdiedu.

Bażikament aħna nixtiequ li l-anzjani tagħna jibqgħu jgawdu l-ħajja tagħhom fil-komunità tagħhom.

Dak huwa l-impetus tagħna u ċjoè dik li ngħidulha ageing in place, fejn l-anzjani jibqgħu jgħixu fi djarhom.

U jekk mhux fi djarhom jgħixu mal-qraba tagħhom jew inkella f'xi dar tal-anzjani fil-komunità tagħhom.

Imma l-għan tagħna huwa l-ageing in place u għalhekk aħna qegħdin nagħmlu sforz biex is-sevizzi fil-komunità jiżdiedu u mhux inħallu ċertu ammont ta' backlog u waiting lists, kif sibna meta ħadna f'idejna dan is-settur.

Biss biss hemm il-Home Help li għalih hemm waiting list twila ħafna.

U għalhekk għandna kuntratt li ħiereġ dalwaqt sabiex inżidu l-Home Help għas-settur privat minn 600 siegħa għal 1,800 siegħa fil-ġimgħa.

Għandek ukoll is-sitwazzjoni tal-meals on wheels, li huwa servizz tajjeb ħafna imma għandek ukoll il-problema tal-waiting list.

Fil-fatt hemm domanda li hija kważi daqs l-istess ammont li qed jiġi pprovdut bħalissa!

Mela jekk hemm 300 ikla kuljum li qed tiġi pprovduta, hemm mat-300 applikant ieħor li qed jistennew li jirċievu dan is-servizz.

Il-problemi marbutin ma' dan is-servizz huma tnejn; li l-provision tal-ikel huwa limitat minħabba li qed jiġi prodott fil-kċina ta' San Vinċenz.

Dan qed isir b'ħafna dedikazzjoni mill-kokijiet li jidħlu kmieni ħafna, fl-4.00 a.m. jew fil-5.00 a.m. u sas-7.00 a.m. l-ikliet ikunu kollha lesti imma mbagħad jitqassmu għall-12.00 a.m. jew is-13.00 p.m. Il-problema qiegħda fil-mod ta' kif jiġi mqassam l-ikel minħabba s-sigurtà tiegħu.

Nirringrazzjaw lill-Bambin s'issa għadu qatt ma kellna minn dawn il-problemi imma dejjem jibqa' il-fatt li jekk dan is-servizz jiġi eżaminat se jkun hemm question marks fuqu minħabba l-health and safety.

Fil-fatt jekk ikla tiġi msajra fis-7.00 a.m. u ma titpoġġix f'ċertu refrigeration ħalli tibqa' tajba u titwassal għand dak li jkun ġo vann fix-xemx, fis-13.00 p.m., dejjem se jkollok question mark fuq il-vijabilità u s-safety ta' dak l-ikel.

Dan huwa servizz li rridu nsaħħuħ u rridu li ma jkunx hemm waiting lists għalih għax nemmnu li servizzi bħal dawn iżommu l-anzjani fil-kumdità u jibqgħu jgħixu b'ċerta indipendenza.

Aħna nafu li hemm nies li qed jitolbu għal residenza fil-home għar-raġuni li m'għandhomx ċerti servizzi provduti u għalhekk m'għandux ikollna l-ebda skuża li dawn is-servizzi ma jiġux ipprovduti.

Dan se jkun l-impetus tagħna fix-xhur li ġejjin u fil-budget li se jitħabbar.

Hemm is-sitwazzjoni tat-Telecare li hija sistema tajba ħafna għax tagħmel lill-anzjani jħossuhom safe at home.

Madankollu aħna naħsbu li din is-sistema issa hija waħda antikwata għax ilha hemmhekk għal dawn l-aħħar 22 sena.

U għalhekk wasal iż-żmien li nużaw it-teknoloġija moderna u li f'dawn l-aħħar 20 sena avvanzat ħafna.

Mela wasal iż-żmien li t-Telecare ntejbuh u nitfgħuh fuq pjattaforma aħjar sabiex tkun tista' tindirizza servizzi varji li jġiegħlu lill-anzjani tagħna jħossuhom b'moħħhom mistrieħ fi djarhom.

Għandek il-handyman service li nafu li huwa servizz tajjeb għalkemm forsi mhuwiex daqshekk użat.

Naturalment dan is-servizz se jibqa' għaddej normali.

Ovvjament irridu nnaqqsu d-dewmien għas-servizzi ta' careers u ta' nursing backup fil-komunità tagħna għaliex dawn huma servizzi importantissimi sabiex l-anzjani tagħna jibqgħu jgħixu fil-komunità tagħhom.

Barra minn hekk, minbarra s-servizzi fid-djar tagħhom aħna rridu wkoll insaħħu s-servizzi fil-komunità, bħal pereżempju s-servizz "Inżommuhom Attivi".

Għadna kif lestejna l-Active Aging Strategy u din se tiġi launched fl-aħħar ta' Novembru.

Jien kont ħabbart li - għax kont daqsxejn ħerqan - din se tiġi launched fil-bidu ta' Ottubru imma malajr tgħallimt x'inhi l-politika u għalhekk issa ħabbarna li d-data se tkun f'Novembru imma dik id-data hija waħda definittiva.

Fiha ovvjament inkludejna ħafna modi ta' kif nistgħu nżommu attivi lill-anzjani tagħna billi nħalluhom jipparteċipaw fix-xogħol, billi jipparteċipaw fis-soċjetà u billi jibqgħu indipendenti kemm jista' jkun.

Qegħdin ukoll insaħħu l-Università tat-Tielet Età.

Fil-fatt ftaħna branka oħra fil-Kottonera u ninsabu għaddejjin bid-diskussjonijiet mal-Università sabiex niftħu branka oħra fil-Mosta.

Dawn ovvjament huma ftit mill-affarijiet li bihom lill-anzjani tagħna nżommuhom attivi għaliex nemmnu li l-edukazzjoni hija importanti ħafna sabiex l-anzjani jibqgħu jħossuhom integrati u inklużi fis-soċjetà.

U għalhekk ma jintelqux u ma jħossuhomx ta' piż għas-soċjetà tagħna.

Dan l-aħħar nidejna wkoll il-korsijiet għall-ICT.

Fil-fatt għamilna korsijiet ta' 20 siegħa fi 12-il lokalità differenti u dawn huma korsijiet importanti ħafna sabiex l-anzjani jħossuhom parti mis-soċjetà.

Huwa importanti li jkunu fid-digital era u mhux iħossuhom li ma jistgħux jibagħtu email jew jidħlu facebook jew inkella li ma jistgħux jidħlu fuq skype sabiex jitkellmu mal-qraba tagħhom forsi fl-Awstralja, fil-Kanada jew fi kwalunkwe parti oħra tad-dinja.

Dawn huma skills li forsi għat-tfal tagħna huma sempliċi ħafna imma għall-anzjani huma importanti wkoll biex iħossuhom integrati fis-soċjetà tagħna.

Dawn huma ftit mill-affarijiet li qed nagħmlu.

Tkellimna wkoll fuq il-Kummissarju tal-Anzjani għaliex lil dan irridu nsaħħuħ biex nagħtuh vuċi u biex jiddefendi d-drittijiet tal-anzjani tagħna.

Fil-fatt diġa' qiegħed nitkellem fuq dan l-ambitu biex inkunu nistgħu nimxu f'dik it-triq.

Imma ovvjament nagħmlu x'nagħmlu, xorta se jkollna domanda kbira għall-anzjani sabiex jidħlu fid-djar tal-anzjani.

Għal dan il-għan l-ewwel ħaġa li konna għamilna kienet analiżi tas-sitwazzjoni, fejn rajna x'inhi d-domanda u x'inhi s-supply ta' sodod li għandna fil-komunità.

U ftit mill-affarijiet li sibna kien li ma kellniex xi waiting list partikolari fejn stajna ngħidu li hemm lista ta' nies miktubin u li nafu min huma, fejn huma eċċ, u għalhekk qed naħdmu fuq dan l-ambitu biex ikollna lista proprja.

U għalkemm għandna numru li dejjem qed jinbidel imma m'għandniex numru eżatt.

Forsi waħda mir-raġunijiet ukoll li n-numru jinbidel għaliex dan huwa settur attiv, fis-sens li anzjan filli qiegħed fil-komunità, filli jispiċċa l-isptar, u mbagħad mill-isptar jispiċċa ġo home.

U allura għandek ċertu mobilità.

Madankollu xorta importanti li jkollna numru biex inkunu nistgħu naraw x'inhi l-problema u nkunu nistgħu noffru s-servizzi accordingly.

Sibna wkoll li l-mudell tal-public private partnership huwa l-aħjar mudell.

Dan huwa l-aktar mudell ekonomiku u l-aktar mudell effiċjenti li nistgħu nużaw sabiex inkunu nistgħu nipprovdu dawn is-sodod.

U għalhekk ħriġna l-expression of interest f'Awwissu li għadda u għandna adjudicating board li ġie maħtur għal dan il-għan u fil-fatt qiegħed fi stadju li janalizza dawn l-expressions of interest.

Mill-informazzjoni li għandi - għaliex aħna m'aħniex involuti f'dan il-bord – hu li dawn qassmuhom fi tliet branki; dawk li jistgħu jipprovdu sodod malajr, dawk li jistgħu jipprovdu sodod in the intermediate phase u dawk li jistgħu jipprovdu sodod in the long term.

Ġew mistoqsija kemm jistgħu jipprovdu sodod dawn kollha u f'liema l-iqsar żmien possibbli.

Issa qed jiġi analizzat dan il-proċess u milli qed jgħiduli wasal fi tmiemu.

Għalhekk se jkunu jistgħu javviċinaw lill-bidders biex naraw eżatt kif se mmexxu 'l quddiem.

Ovvjament dan il-proċess jieħu ċertu żmien għaliex irid ikun trasparenti u għalhekk se jidħlu d-Dipartiment tal-Kuntratti flimkien ma' dan il-bord.

Imma nista' ngħid li għamilna progress kbir.

Nafu wkoll li hemm bejn wieħed u ieħor bżonn ta' 200 u 300 sodda fis-sena biex inkunu nistgħu nkopru d-domanda li hemm.

Nisperaw li bit-tisħiħ tal-community services din id-domanda tonqos.

Però nafu li l-waiting list hija ta' 1,700 u allura għandi d-dubji tiegħi kemm se tonqos malajr fil-futur immedjat.

Bdilna wkoll il-metodu ta' kif jiġu analizzati l-applikazzjonijiet.

Qabel biex anzjan jidħol f'dar tal-anzjani ried jimla' l-formola u jibgħatha ċ-Ċentru Ħidma Soċjali, fejn imbagħad minn hemmhekk jibagħtu social worker għand dak l-anzjan sabiex jiġi assessed.

Imbagħad timtela' formola oħra li tintbagħat għand l-Admissions Board u dan il-bord kien jiltaqa' u jiddeċiedu skond il-formola li jkollhom quddiemhom.

Issa aħna ħsiebna li l-aħjar mod huwa li l-bord irid jara lill-pazjent qabel jieħu deċiżjoni u mhux kemm jara l-formola.

Għalhekk bdilna s-sistema fejn l-anzjan japplika xorta waħda imma wara li japplika jiġi mgħajjat Karen Grech Hospital sabiex jarawh a multi-disciplenary team.

Dan it-team ikun kompost minn geriatrition, social worker, nurse, pshyioterapist u occupational therapist li jassessjaw il-bżonnijiet ta' dak li jkun.

Aħna ma nixtiequx li nimxu skond fejn dak li jkun jixtieq imur, fis-sens li jekk jiena ngħid li rrid immur fit-tali home mhux bilfors li dik il-home partikolari hija tajba għalija.

Mhux bilfors li dik il-home tipprovdi s-servizzi li inti għandek bżonn għax jista' jkun li anzjan għandu ċerta dipendenza u mhuwiex tajjeb biex imur f'ċertu home.

Għalhekk nemmnu li għandu jkun hemm ċerta direzzjoni minn dan il-multi-disciplenary team sabiex ikun jista' jagħti l-aħjar parir lil dawn l-applikanti għal-long term care.

Barra minn dawn l-affarijiet li għamilna, ħdima wkoll fuq l-active aging strategy li semmejt ftit ilu.

Ħtarna focal point għad-dimensia li huwa Dr Charles Scerri.

Fil-fatt din kienet l-istess persuna li l-Onor.

Mario Galea kien ħatar sabiex tagħmel l-istrateġija għad-dimensia.

Dan huwa bniedem validissimu u aħna kuntenti ħafna bix-xogħol li qed jagħmel.

Wiegħedna li se jirrevedi d-dimensia strategy li sfortunatament sibniha f'kexxun tiġbor it-trab!

Kienet ilha sentejn hemmhekk u ma ttieħdet l-ebda azzjoni fuqha, u għalhekk Dr Scerri qalli li għandu bżonn tal-inqas sena sabiex jirrevediha minħabba li l-affarijiet inbidlu.

Għalhekk forsi nkunu nistgħu nimplimentaw parti minnha fis-snin li ġejjin.

Barra minn hekk kellna wkoll l-istandards tal-homes li ma kenux implimentati, jiġifieri kull min irid japplika biex jibni home llum il-ġurnata m'għandux standards li magħhom irid jimxi u li huma legally binding.

Issa aħna nemmnu li dawn huma importanti u għalhekk għandna grupp ta' nies li qed jaħdmu mal-istandards tal-Health Department sabiex isiru the minimum standards għal dawn il-homes.

Dawn se jkunu f'idejna fil-bidu ta' Diċembru u mbagħad beħsiebna nagħmlu White Paper u Public Consultation biex imbagħad inkunu nistgħu nattwawhom.

Barra minn hekk nixtiequ mhux biss li nagħmlu dawn il-minimum standards għall-homes kollha imma nagħmlu standards ukoll għal dawk li huma l-assisted living homes, in-nursing homes, id-dimentia wards u għal kull tip ieħor ta' elderly care.

Barra minn hekk nistgħu nagħmlu wkoll tip ta' star levels skond il-livell ta' kura li dak li jkun jista' jagħti skond il-home li jkollu.

Qegħdin naħdmu wkoll fuq l-elder abuse legislation għax irridu nsaħħuha u b'hekk inkunu nistgħu nipproteġu l-anzjani tagħna mill-abbuż, li ovvjament jista' jkun mhux biss fiżiku imma anke finanzjarju, soċjali u kull tip ta' abbuż ieħor li wieħed jista' jimmaġina.

Hemm min jixtieq jagħmel xi mistoqsijiet?

THE CHAIRMAN: Grazzi ħafna ta' din l-overview li tajtna.

Naħseb li kienu sitt xhur ta' ħidma kbira sabiex qiegħed tħares lejn dawn l-affarijiet kollha.

Nitlob lill-Membri tal-Kumitat sabiex jagħmlu l-mistoqsijiet jew il-kummenti tagħhom f'dan ir-rigward.

L-Onor.

DEBORAH SCHEMBRI: L-ewwelnett grazzi talli għoġbok tiġi għal din il-laqgħa u tidher li għaddej fuq ħafna proġetti.

Għalhekk il-kumment tiegħek "issa naf x'jiġifieri l-politika" nifhmu għax qegħdin taħdmu fuq aspetti differenti fuq il-qasam tal-anzjani.

Issa inti għedtilna li bħalissa fil-homes m'hemmx minimum standard requirements.

Li nixtieq nistaqsik huwa fuq standards differenti u etiċi ta' kif wieħed jikkomporta ruħu meta jkun jaħdem f'dawn id-djar.

Jiġifieri jeżistux code of ethics li min jaħdem fil-homes - speċjalment dawk tal-Gvern għaliex wieħed għallinqas għandu jibda minn hemm peress li l-Gvern suppost li huwa the model employer – irid jimxi magħhom?

FRANCO MERCIECA: Rigward il-kodiċi ta' etika ovvjament din teżisti f'kull professjoni.

Fil-fatt għandek il-kodiċi ta' etika għat-tobba, għan-nursing care u anke għall-carers.

Qiegħed nifhem għalfejn qiegħda tagħmel din il-mistoqsija għax meta inti għandek istituzzjoni kif inhi preżenti, b'ħafna mill-carers ġejjin mis-settur privat, allura dejjem għandek ir-riskju li m'għandekx daqshekk accountability.

Issa din l-istituzzjoni qegħdin nipprovaw nindirizzawha b'mod ħolistiku, mhux biss fuq il-code of ethics imma anke bħala l-pakkett finanzjarju tagħhom u l-kondizzjonijiet tax-xogħol tagħhom għax dawn l-affarijiet ovvjament jinfluwenzaw pożittivament fuq il-mod ta' kif jaġixxu, fuq kemm ikunu kuntenti fuq ix-xogħol u fuq kemm jagħtu servizz tajjeb lill- anzjani tagħna u li jittrattawhom b'ċertu dinjità.

Għalhekk nerġa' ngħid li qiegħed nifhem ir-raġuni wara l-mistoqsija tiegħek u nista' ngħid li hija mistoqsija validissima ħafna.

Fl-opinjoni tiegħi dan huwa punt li rridu nkomplu nagħfsu fuqu u nista' ngħidlek li qegħdin naħdmu fuqu b'mod ħolistiku.

DEBORAH SCHEMBRI: Niftakar li darba meta kont għadni kif iggradwajt kont iddeċidejt li mmur id-day care centre ta' San Pawl il-Baħar biex nitkellem mal-anzjani residenti hemmhekk fuq xi problemi jistgħu jiltaqgħu magħhom dwar pereżempju prokuri u problemi oħra simili.

Hija forsi xi ħaġa sempliċi imma hemm bżonn li lil dawn in-nies ngħallmuhom fuq fejn jista' jkun hemm il-periklu ħalli ma jaqgħux fih.

Qiegħda nsemmi din tal-prokuri għax hija waħda mill-affarijiet li bħala avukat tal-familja kemm-il darba ltqajt magħha u nħoss li l-anzjani qegħdin jaqgħu f'din ix-xibka u mbagħad jiġu għandi u jgħiduli li minn mindu taw il-prokura lit-tifel tagħhom, dan ma baqax imur jarahom aktar u mhux jagħti kashom!

Issa biex tneħħi prokura hija diffiċli għax illum il-ġurnata trid tavża lin-nutara kollha ta' Malta u għalhekk tirrikjedi ħafna flus, xi ħaġa li dawn l-anzjani ma jkollhomx.

Għalhekk xtaqt nara ftit jekk hemmx xi ħsieb fil-futur li jkun xi ftit inizjattivi ta' tagħlim fejn dawn il-persuni anzjani jkunu jistgħu jistaqsu u jsiru jafu aktar fuq dawn il-pit falls li jistgħu jaqgħu fihom.

FRANCO MERCIECA: Iva, nista' nassigurak li d-day care centres aħna ma narawhomx bħal każin tat-tombla, kif qegħdin bħalissa, imma narawhom bħala postijiet fejn dak li jkun ikollu ċertu entertainment imma jkollu wkoll it-tagħlim.

Nemmnu li dawn iċ-ċentri huma parti mill-active aging strategy li se nħaddnu u fil-fatt – għax insejt insemmiha - qegħdin fil-proċess li naħtru manager għall-active aging units.

U waħda mir-rwoli ta' dan il-manager, minbarra l-attivitajiet kulturali eċċ, se jara li jkun hemm tagħlim fuq dan il-livell biex dak li jkun tiftaħlu moħħu għal ċerti perikli li jista' jkollok minn min forsi jkun daqxejn aktar makakk.

THE CHAIRMAN: L-Onor.

JOSEPH SAMMUT: La qegħdin nitkellmu fuq dan is-suġġett xtaqt nagħmel aċċenn għal sitwazzjoni li kont involut fiha jiena stess.

X'possibilità hemm li l-anzjani jkunu attwalment protetti minn dawn l-affarijiet?

Kif kulħadd jaf aktar mal-bniedem jikber fiż-żmien, aktar jibda jibża' u inqas jibda jieħu deċiżjonijiet.

Allura nispiċċaw f'sitwazzjoni fejn ikollok anzjani li jispiċċaw priġunieri ta' min ikun qed jieħu ħsiebhom jew ta' min b'xi mod jew ieħor jista' jeżerċita xi awtorità fuqhom.

Allura nispiċċaw f'sitwazzjonijiet fejn ikollok tibdil kontinwu ta' testmenti u b'eredi telgħin u neżlin ħdejn is-sodda tagħhom sabiex jirranġaw it-testmenti.

Kif kont qed ngħid jien kont involut f'każ – u kont irriferejtu lill-Onor.

Mario Galea – u konna spiċċajna morna għand il-Kummissarju tal-Pulizija fuqu imma sal-lum għadu ma ġara xejn.

Għalkemm dan il-kljient tiegħi llum mejjet, jien kelli l-kunsens tiegħu biex nimbuttah fejn nista'.

Prattikament dawn kienu jgħixu ħajja ta' miljunarji għax kien hemm trust barranija li kienet qiegħda tagħmel tajjeb għall-ispejjeż tagħhom.

Imma meta min kien qiegħed jirrapreżenta t-trust hawn Malta rrealizza li dawn kienu xtraw xi proprjetajiet għalihom matul is-snin, spiċċa għamlilhom ħajjithom infern.

Tant hu hekk li l-mara - u qiegħed ngħidha b'responsabilità - ġiet kostretta tipproċedi biex tissepara minn mar-raġel tagħha!

Din il-mara avolja trid tkellmek ma tistax tagħmel dan għax tinsab imwerwra.

X'possibilità hemm li nibdew minn issa - u dan qed ngħidu fid-dawl ta' każi li rajna barra minn Malta fejn anzjani ġew imsawta u misruqa ġo dawn il-homes – ħalli naraw li waħda mill-policies tagħna tkun proprju dik li nipprevjenu sitwazzjonijiet simili?

Dawn il-każijiet diġa' qegħdin magħna u hawnhekk nerġa' nsemmi l-każ li spiċċa f'ħoġor il-Kummissarju tal-Pulizija.

Nispera li l-Kummissarju tal-Pulizija preżenti jkompli fuq dak il-każ biex dawn is-sitwazzjoni nipprevenuhom.

THE CHAIRMAN: Grazzi.

L-Onor.

FRANCO MERCIECA: Naħseb li ċertu abbuż mhu se taqtgħu qatt u allura dejjem se jkollok dik is-sitwazzjoni ta' anzjani - minħabba d-dimentia jew minħabba mard mentali ieħor li jista' jkun assoċjat mal-età – li jkollhom ċerta vulnerabilità.

Però nemmen li kif għedt qabel, il-Kummissarju tal-Anzjani għandu jissaħħaħ biex ikollu vuċi ħalli jkun jista' jipproteġihom u rridu nilleġislaw għall-elder abuse biex inkopru dawn is-sitwazzjonijiet.

Dan qiegħed f'idejn il-legal advisers tagħna, li diġà tajnihom il-kompitu li jaħdmu fuq dan l-ambitu u mhux suppost li se ndumu biex nemendaw il-liġi ħalli nipproteġu lill-anzjani tagħna.

THE CHAIRMAN: Grazzi.

L-Onor.

MARIO GALEA: Nirringrazzja lill-kollega tiegħi, l-Onor.

Franco Merciera, tal-preżentazzjoni li għadu kif għamel.

Jekk fhimtu sew qal li fil-każ tal-home help se tagħmlu forma ta' PPP kif konna għamilna aħna biex isiru s-sigħat u għalhekk xtaqtu li jiċċara ftit fuqha din.

Meta kont responsabbli jien il-Meals on Wheels kien isir mill-privat u mbagħad, over the weekend, at a very short notice dan kitbilna u qalilna li ma kienx se jkompli jipprovdi dan is-servizz tal-Meals on Wheels.

Ir-raġuni tiegħu kienet li hu kien sema' li aħna konna qed naħsbu biex nagħtu dan is-servizz lill-isptar San Vinċenż u f'kwestjoni ta' ġimgħa qalilna li ma kienx se jipprovdih aktar.

U b'hekk kellna bilfors insibu soluzzjoni.

Sa dak iż-żmien ma kien hemm l-ebda idea li dawn jibdew isiru San Vinċenz u mbagħad, il-kok li jmexxi l-kċina ta' San Vinċenż, is-Sur Karmenu Ellul, offra li jibda jagħmilhom hu.

Jiena naqbel mal-Onor.

Mercieca li dan ix-xogħol isir bi sforz kbir mill-ħaddiema tal-kċina, fejn dawn jidħlu kmieni ħafna u jirnexxilhom jagħmlu l-mirakli biex ilestu dak l-ammont ta' ikel.

Ir-realtà hi li kemm ilu li dan is-servizz bed jsir f'San Vinċenż, il-kwalità tjiebet u anke x-xelta tal-ikel żdiedet ukoll.

Irridu ngħidu wkoll li anke d-domanda kibret ħafna minn mindu beda dan is-servizz, jiġifieri jekk tara minn meta kien isir mill-privat u minn meta beda jsir f'San Vinċenż, kien hemm qabża fid-domanda.

Naqbel ukoll dwar il-problema tat-trasport tal-ikel għax din mhijiex xi waħda ideali.

Imma fhimt sew li l-Gvern għandu f'moħħu li joħroġ tender għall-privat?

FRANCO MERCIECA: Fuq il-home help kulma se nagħmlu hija estenzjoni.

L-idea tagħna tal-Home Help għall-long term hija li ċertu servizzi tal-komunità jiġu devolved anke lil non profit organisations fil-komunità.

Dik hija l-idea in the long term imma ovvjament irridu niżviluppawha u mhijiex xi ħaġa li tagħmilha faċilment.

Li se nagħmlu għalissa hija estensjoni tal-kuntratt li kontu bdejtu intom u allura minn 600 hours a week se nitilgħu għal 1800 hours a week.

U suppost li b'hekk inkunu nistgħu nkopru d-domanda li hemm bħalissa.

Fuq il-Meals on Wheels hemm żewġ issues; l-issue tas-supply għaliex hemm nuqqas ta' supply u aħna ma nistgħux nibqgħu ċassi quddiem din il-problema ta' anzjani li qed jidħlu fil-homes għax m'għandhomx ikel ipprovdut lilhom.

Nerġa' ngħid li ma nistgħux nibqgħu ċassi u nistennew li l-bajtra taqa' f'ħalqna u żgur li rridu nagħmlu xi ħaġa.

MARIO GALEA: Qabel l-elezzjoni konna żidna vann imma ma kienx biżżejjed għax id-domanda kompliet tikber.

FRANCO MERCIECA: It-trasport mhuwiex il-limiting factor imma hija l-produzzjoni tal-ikel.

Il-kċina hija l-limiting factor u għalhekk irridu nindirizzaw dik l-issue.

MARIO GALEA: Ippermettili ħalli nwaqqfek ftit.

Lill-kċina m'għejntuhiex meta naqqastu lin-nies.

Jiena nformat li hemm talba sabiex jiżdiedu n-nies li ġew nieqsa mill-kċina u probabbilment l-Onor.

Meta tqis l-ammont ta' ikel li jrid isir minn din il-kċina nappella sabiex tipprovaw iżżidu lin-nies li naqsu minn hemmhekk.

Naf li hemm talba pendenti għal xi erbgħa min-nies.

U allura s-sitwazzjoni marret għall-agħar bin-nuqqas ta' dawn il-ħaddiema.

FRANCO MERCIECA: Jiena ma nistax ngħidlek li m'hemmx nuqqas ta' ħaddiema għax hemm nuqqas imma nista' ngħidlek ukoll li b'dawn l-erba' ħaddiema mhux se nkopru s-servizz kollu meta dan irdoppjat id-domanda tiegħu.

Jiġifieri dik mhijiex l-issue li qiegħda twassal għan-nuqqas fis-servizz.

L-issue l-oħra tal-Meals on Wheels hija l-kwalità tal-ikel li jasal għand l-anzjan.

Ma jistax ikun li l-ikel nibqgħu nittrasportawh ġo vannijiet normali mingħajr refrigeration ta' xejn u l-ikel li qed jiġi msajjar fis-7.00 a.m. jasal għand il-klijent fis-13.00!

Dan żgur li mhuwiex aċċettabbli fl-2013.

MARIO GALEA: Xtaqt nagħmel kumment tal-aħħar fuq il-Meals on Wheels.

Dment li kont hemm jien ma kenitx il-problema li jagħmlu iktar ammonti ta' ikel fil-kċina ta' San Vinċenż.

Il-problema dak iż-żmien kienet - ma nafx inbidlitx għax ma nafx kemm huwa n-numru tal-waiting list – minħabba li ma kellniex biżżejjed vannijiet li jittrasportaw l-ikel.

Imbagħad ġibna vann ieħor biex intaffu ftit mid-domanda imma nassumi li l-waiting list kompliet tiżdied minn wara l-elezzjoni lil hawn kif kienet qiegħda tiżdied dan l-aħħar.

FRANCO MERCIECA: Id-domanda hija d-doppju ta' li kien hemm qabel.

Jiġifieri jekk qed ngħidu li qabel kienu jipprovdu 300 ikla, illum id-domanda telgħet għal 600 u allura hemm 300 ruħ li qed jistennew biex jirċievu l-ikla.

Issa ma naħsibx li dik il-qabża saret f'sitt xhur!

THE CHAIRMAN: Sinjal li jsajru tajjeb mela!

FRANCO MERCIECA: Fl-opinjoni tiegħi jsajru tajjeb ħafna.

MARIO GALEA: Rigward it-Telecare service xtaqt nistaqsi lis-Segretarju Parlamentari jekk kellux xi laqgħat mal-privat għaliex kif ħallejt is-sitwazzjoni jien kien jidher li hemm interess mill-privat li jinvestu.

Ovvjament dawn riedu ċerta security għall-investiment li kienu se jagħmlu għax kif għedt inti wkoll dik is-sistema hija waħda antikwata u għalhekk riedu jagħmlu investiment kbir fis-sistema.

Is-sistema tal-lum għandek problema anke biex issib il-parts għaliha għax kif tafu llum fl-IT dejjem joħorġu affarijiet ġodda.

U allura filli għandek xi ħaġa ġdida u filli wara ftit snin għandek xi ħaġa obsolete.

Kien hemm interess mill-privat li jagħmel investiment qawwi u kien hemm diskussjonijiet bejn id-Dipartiment tal-Anzjani u dan il-kuntrattur partikolari.

Fil-fatt kienu waslu għal xi forma ta' ftehim u kienu qaluli biex niffirma dan il-ftehim qabel l-elezzjoni.

Madankollu jiena deherli li ma kellix norbot lil min se jiġi warajja, ikun min ikun, u għalhekk għedtilhom li dan il-ftehim jiffirmawh wara l-elezzjoni għaliex ma ħassejtx li kien ġust li niffirma dakinhar.

(Interruzzjonijiet) Mill-Go kienu qed jiġru warajna biex niffirmaw u tista' tikkonferma dak li qed ngħid ma' Dr Xuereb imma jiena għedtilha li ma naħsibx li huwa fair li niffirmawh dakinhar.

Għalhekk xtaqt nistaqsi x'ġara minnu dak il-ftehim.

FRANCO MERCIECA: Mela ħalli nirrispondik.

Qiegħed nieħu gost nisimgħek titkellem fuq it-Telecare u allura qiegħed taqbel magħna li s-sistema hija waħda antikwata u ma tistax tibqa' kif inhi.

Fil-fatt din ilha 22 sena u kif qed tgħid inti hija problema biex issib il-parts u allura hija kważi aktar problema biex tagħmel it-tiswijiet milli biex tagħti servizz mill-ġdid.

Aħna tkellimna ma' ħafna nies li jridu jinvestu f'dan il-qasam u bħalissa s-service provider huwa l-Go, li għandhom il-universal service obligation u ovvjament tkellimna magħhom ukoll.

Qegħdin nesploraw il-possibilitajiet differenti u naħseb li għandna proposta tajba li nistgħu naċċettaw.

Naturalment din għad trid titla' quddiem il-Kabinett qabel niddeċiedu x'direzzjoni se nieħdu.

MARIO GALEA: Li nista' ngħid hu li kien hemm talba mill-privat - mingħajr ma nsemmi ismijiet - biex jekk dawn jagħmlu l-investiment idaħħlu kondizzjoni – u din jien m'aċċettajthiex – fejn huma jibqgħu jipprovdu b'xejn is-servizzi lil min huwa diġa' abbonat imma dawk l-abbonati l-ġodda jkollhom jieħdu dan is-servizz at a payment.

ETIENNE GRECH: Abbonamenti ġodda f'liema sens?

MARIO GALEA: Is-subscribers il-ġodda jibdew iħallsu għaliex dawn riedu ovvjament return fuq l-investiment li jagħmlu.

Is-subscribers tat-Telecare jħallsu.

MARIO GALEA: Iva, iħallsu imma għandhom rata sussidjata.

Issa dawn iridu jagħmlu rata ġdida li hija ferm ogħla.

U għalhekk importanti li nħarsu lejn dan is-servizz tat-Telecare bħala aspett soċjali.

Rigward il-long term beds nixtieq nagħmel din il-kritika b'mod kostruttiv għax ninsab imħasseb bis-serjetà dwar il-fatt li dan il-Gvern issa ilu seba' xhur fit-tmexxija u ma jistax joqgħod jgħid x'sab imma jrid jibda jgħid x'se jagħmel!

Hemm problema kbira ta' long term beds u hemm rapport intern li jgħid li l-Gvern irid jipprovdi mill-inqas 150 sodda kull sena.

Is-Segretarju Parlamentari qed jgħid li n-numru huwa akbar u wisq probabbli hekk hu.

Fl-amministrazzjoni li għaddiet, minkejja li kien hemm wieħed mill-kollegi tiegħek, l-Onor.

Chris Fearne li fil-Parlament qal li aħna m'għamilna xejn, żiedna 963 sodda f'ħames snin.

Dawn għandi breakdown tagħhom imma mhux qiegħda fuqi imma din l-informazzjoni kont tajtha fil-Parlament.

Konna żiedna wkoll numru ta' nursing beds għax bħalma taf inti llum, il-problema mhux biss li toffri hospital hotel facilities lill-anzjani imma hemm minnhom li jkollhom bżonn nursing beds aktar milli hotel facilities.

Qed ngħid dan għax il-pressure għadha se tibda ġejja.

Kif tibda toqrob ix-xitwa - ovvjament inti taf iktar minni – jibda riesaq l-istaġun tal-influwenza u jibdew iċ-chest infections.

Issa nafu li dawn l-affarijiet jolqtu l-aktar lill-anzjani u minn Mater Dei jibda jkun hemm numru ta' anzjani li mill-acute phase ma jkollhomx għalfejn jibqgħu hemmhekk.

Madankollu meta jiġu discharged ma jkollhomx fejn imorru u jibqgħu fl-isptar Mater Dei jokkupaw sodod akuti!

Imbagħad tibda l-pressure - għallinqas jien għextha f'ħames snin u konvint li l-kollega tiegħi se jgħixha wkoll - minn Mater Dei hekk kif toqrob ix-xitwa sabiex teħdilhom dawn l-anzjani.

Niftakar li hekk kif kien jaqleb is-sajf tibda l-pressure minn Mater Dei sabiex teħdilhom is-sodod u kif tidħol ix-xitwa l-affari tikkomplika ruħha.

U li dan il-Gvern f'seba' xhur għadu ma żiedx sodda waħda għall-anzjani naħseb li huwa żball u nappellalu sabiex jagħmel xi ħaġa.

Din norbot magħha l-istandards.

Jiena naf li kien hemm standards li nħaddmu mis-sovrintendenza tal-public health u dawk l-istandards rajthom u kulmin kien jiġi għandna biex jiftaħ dar tal-anzjani, konna ngħidulu x'inhuma dawn l-istandards.

Jekk tfittex illum hemm barra se ssib djar tal-anzjani li lesti li joffru s-sodod illejla stess.

Jiena niftakar li kien hemm in-nies tad-diviżjoni, fosthom Dr Xuereb u Jackie Camilleri, li kienu jmorru jaraw il-faċilitajiet li hemm u mbagħad kienu jagħtuna parir li ċerti djar tal-anzjani m'għandniex nixtru s-sodod mingħandhom minħabba li ma kenux ta' ċertu standard.

Nispera li din l-amministrazzjoni tibqa' tosserva dawn it-tip ta' pariri għax mhux is-sodod kollha li hemm available hemm barra huma tajbin u jekk il-Gvern jixtrihom ikun qed isolvi l-problema għal ftit ġranet imma mbagħad il-problema se terġa' iddur fuqu għax jibdew it-telefonati biex jgħidulek li dik id-dar mhijiex tajba u li ma jridux ikomplu joqogħdu hemmhekk.

Konnessa ma' din għandna wkoll il-problema kbira li d-djar tal-anzjani qegħdin kważi kollha n-naħa ta' fuq ta' Malta.

U allura meta jiġi xi ħadd miż-Zejtun, mill-Kottonera jew minn Raħal Ġdid u tpoġġih il-Mosta se jkollok problema għax biex imorru jżuruh it-tfal se jgħidulek li jkollhom jaqbdu żewġ karozzi.

Għalhekk din tal-long term beds nixtieq ngħidlek b'mod kostruttiv li diġa' qegħdin tard u tridu tibdew tagħmlu xi ħaġa fuqha mill-ewwel.

U rrid ngħidlek ukoll li mhux kull dar jew sodda li hemm available huma tajbin.

Xtaqt nistaqsi wkoll xi ħaġa oħra fuq il-long term beds għax kien hemm żewġ pjanijiet għal żewġ djar oħra.

Fil-fatt kien hemm biċċa art B'Kara li konna qed nitħaddtu mal-Kunsill Lokali ta' B'Kara fuqha.

U allura xtaqt inkun naf jekk dan il-pjan għadkomx qed tikkonsidrawh.

It-tieni pjan kien għal dar tal-anzjani f'Raħal Ġdid.

Hemmhekk kien hemm proprjetà jisimha Casa Flamini, li hija dar kbira, u jiena kont tkellimt mal-Onor.

Jason Azzopardi u kien irnexxielna neħduha.

Din kienet għand familja anzjana li kienet qiegħda tgħix fid-dar tal-anzjani tal-Mellieħa u kienet aċċettat li tagħtiha lura lill-gvern biex issir dar tal-anzjani.

Hemm il-ħsieb li tkomplu mexjin fuqha din ukoll?

FRANCO MERCIECA: Il-pjanijiet tagħna kienu li noħorġu EOI għal public private partnerships u m'għandna l-ebda ħsieb li l-Gvern jidħol sabiex jibni hu.

Eżaminajna x'joffri s-suq u kien hemm 49 bidders li offrew dawn is-servizzi.

Hemm 11 minnhom li lesti joffru s-servizzi tagħhom in the immediate future, jiġifieri fil-ġimgħat u fix-xhur li ġejjin u għalhekk ninsab konvint li se nipprovdu s-sodod meħtieġa.

U hawnhekk nista' inserraħlek moħħok.

(Interruzzjonijiet) Imma jekk jien naf li s-sitwazzjoni qiegħda taħt kontroll m'għandix għalfejn ninkwieta.

Nerġa' ngħidlek biex isserraħ moħħok għax is-sodod se nipprovduhom.

Hawnhekk naqbel miegħek dwar l-istandards għax dawn mhumiex universali għal kulħadd.

Fil-fatt x'ħin nippubblikaw il- minimum standards aħna lesti li nagħmlu ċerti time frames biex il-homes preżenti jiġu konformi magħhom.

Dr Miriam Azzopardi li hija l-Head tal-Istandards Department qiegħda wkoll fl-Evaluation Board u se tkun inkarigata biex tara l-istandards tas-sodod.

Hemm ukoll l-Geriatrician Stephen Abela li żgur jaf x'inhi d-domanda għas-sodod u jaf li għandna bżonn high dependency beds.

U kien proprju għalhekk li ħtarjna lil dawn iż-żewġ persuni f'dan il-bord ħalli jkunu jistgħu jmexxuna fuq x'hemm bżonn ħalli nkunu nistgħu nieħdu s-sodod li hemm bżonn.

U m'aħnix se naċċettaw sodod jew kmamar li mhumiex aċċettabli jew li mhumiex abitabbli għall-anzjani tagħna.

THE CHAIRMAN: Onor. Mercieca xtaqtek tispjega ftit x'kien ir-razzjonal li mbotta lejn din id-direzzjoni li l-Gvern qed joħroġ sejħa ħalli jkun hemm sodod mill-privat u mhux ikun hu stess li jipprovdihom?

FRANCO MERCIECA: Aħna għamilna analiżi tal-costings u sibna li s-sodod fil-government homes jew f'Karen Grech huma aktar expensive minn dawk tal-PPP's. Din kienet ukoll il-policy tagħkom u għalhekk iddeċiedejna li nimxu lejn din id-direzzjoni.

Barra minn hekk għandek fatturi oħra ta' union measures, ta' staff, eċċ., li jekk timxi mal-PPP dawn is-sitwazzjonijiet qed teliminahom.

Pereżempju nista' ngħidlek li sodda Mater Dei tiswa €280, f'Karen Grech tiswa €120 u f'San Vinċenz tiswa €85.

Believe it or not iż-żewġ swali li kontu ftaħtu intom f'Mount Carmel jiena ma nafx jekk kontx nieħu dik id-deċiżjoni.

Minħabba l-istigma li hemm f'dan il-post, l-anzjani tagħna li jispiċċaw Mount Carmel qed isibu diversi problemi, fejn kważi m'għandhomx servizzi ta' day centre u lanqas għandhom servizzi ta' outings.

Jiġifieri qegħdin hemmhekk kważi idle u din hija sfida għalina li rridu negħlbuha.

U sodda f'Mount Carmel tiswa €100.

Mela s-sodod li ġew iġġenerati mill-Gvern huma expensive ħafna meta tqis li tista' tipprovdi l-istess sodda b'€35 għal kull ġurnata.

Għalhekk ħsibna li l-aħjar mod għall-but tat-taxpayer huwa l-nimxu għal PPP.

B'hekk ħriġna l-EOI u l-PPP biex tkun taf kemm se jiġuk dawk is-sodod għal ċertu żmien.

Dak kien l-eżerċizzju li għamilna u wasalna għal dik id-deċiżjoni li nimxu għall-PPP.

THE CHAIRMAN: Grazzi.

L-Onor.

Fil-fatt meta jien kont sirt segretarju parlamentari kellna 35 sodda bil-PPP u meta tlaqna dawn telgħu għal 450.

The way foward f'dawn l-aħħar ħames snin kienet li nixtru bil-PPP.

Fuq St Jeanne Antide kien hemm il-ħsieb li dawk il-pazjenti li jiġu discharged minn Mater Dei jmorru hemmhekk sakemm jitbattal post ieħor x'imkien.

Imma mbagħad dawn il-pazjenti jilħqu jidraw hemmhekk u jidraw ukoll l-istaff, u allura meta tiġi biex tneħħihom jew tittrasferihom jgħidulek biex tħallihom hemmhekk.

Qed nieħu gost li llum, gvern immexxi mill-Partit Laburista qiegħed jemmen fil-PPP's. Qed ngħid dan għax aħna għamilna ħames snin – issa mhux qed ngħid għalik Onor. Mercieca jew għall-Onor.

Decelis jew għall-Onor.

Schembri - naqilgħu fuq rasna għax riedu jgħidu li konna qed nagħmlu l-PPP's biex naqdu lil xi ħadd partikolari!

Li ma kenux jgħidu hu li kien hemm dar tal-anzjani ta' ex-segretarju parlamentari tal-Partit Laburista li aħna konna nixtru kważi s-sodod kollha mid-dar tiegħu għax dan kien joffri servizz tajjeb.

Naqbel li that is the way foward għax fir-realtà llum hemm suq ġdid fil-privat li qed jispeċjalizzaw fil-kura tal-anzjani.

Problema li kont niltaqa' magħha jien hija li kienu jiġu ħafna nies biex jiftħu djar tal-anzjani imma meta tgħidilhom li għandna bżonn ta' nursing beds iktar milli ta' xi ħaġa oħra, kulħadd kien joqgħod lura minħabba l-costs li dawn jinvolvu.

Fuq id-dimentia wards irrid ngħid li jien kont bdejt is-sistema sabiex is-swali ġodda tal-anzjani li jirranġa l-Gvern iridu jiġu dimentia friendly wards.

Din kienet ħarġet minn dimentia strategy għax illum jien nista' nidħol f'dar tal-anzjani mingħajr din il-kondizzjoni tad-dimentia imma wara ħames snin forsi taqbadni.

U allura ma jkunx hemm għalfejn li ċċaqlaqni mill-post fejn inkun għax is-swali kollha jkunu dimentia friendly.

Għalhekk konna bdejna naħdmu b'din is-sistema.

Fil-fatt is-swali f'St Jeanne Antide huma dimentia friendly.

Ta' San Vinċenz, taż-Żejtun u tal-Mellieħa wkoll u nispera li dan ix-xogħol jitkompla.

Semmejt ukoll ir-riforma fil-qasam tal-admissions.

Kif għedt inti qabel kienet timtela' formola mill-anzjani jew mill-familjari u kien hemm parti oħra li kienet timtela' mit-tabib kuranti.

Imbagħad kienet tmur is-social worker li kienet tagħmel is-social worker report u fl-aħħar jarawh il-bord u jiddeċiedu huma.

Issa inti għedt li hemm tim multi-dixxiplinarju f'Karen Grech.

Dan diġa' beda jaħdem?

U f'każ li jkun hemm anzjani li għalihom tkun problema biex imorru Karen Grech, se tibdew tagħmlu wkoll il-home visits?

FRANCO MERCIECA: Dan it-tim multi-dixxiplinarju beda jaħdem fl-1 ta' Ġunju li għadda u huwa mmexxi minn Dr Stephen Abela.

Issa l-geriatricians kollha li qed jieħdu sehem f'dan il-proċess illum il-ġurnata jaraw lil dawn l-anzjani bħala out-patients, jiġifieri jsejħulhom u jmorru bħala out-patients.

Min ikun bed bound jew house bound u ma jistax joħroġ nibagħtu social worker u ġieli nibagħtu wkoll il-geriatricians ħalli jaraw l-elderly fil-komunità.

Il-proċess miexi tajjeb.

Jien kuntent ħafna għax dawn qed jagħmlu assessment mhux biss fuq kemm għandna pazjenti imma anke minn fejn huma u x'livelli ta' kura għandhom bżonn.

B'hekk inkunu nistgħu naraw xi bżonnijiet għandna nipprovdu.

Dan huwa eżerċizzju li dan qed jagħmel sabiex titħejja statistika importanti biex inkunu nistgħu nippjanaw fit-tul.

Jiena dejjem ħassejt li huwa aħjar li teżamina lill-pazjent milli teżamina l-karta.

Pereżempju konna nsibu li s-social worker tmur tara lill-pazjent imma l-qraba jinfluwixxu b'tali mod li kulħadd jispiċċa urġenti u allura ma tkunx taf min huwa urġenti u min mhuwiex.

Għalhekk jekk jarawh il-multi-disciplinary team se jkollok aktar gradation tal- bżonnijiet skond il-veru urġenza ta' dak li jkun.

U din ma naħsibx li kienet idea ħażina.

MARIO GALEA: Għandek idea kemm ra anzjani s'issa dan il-bord?

FRANCO MERCIECA: Ir-rata żdiedet dan l-aħħar.

Fil-fatt mill-aħħar statistika li rċevejna dawn raw 400 anzjan ġewwa Karen Grech.

Imbagħad għandna l-geriatricians li jieħdu l-multi-disciplinary team tagħhom sabiex jaraw l-anzjani ġewwa Karen Grech u ġewwa Mater Dei bħala in-patients.

Mela għandek il-geriatricians f'Mater Dei wkoll li qed jagħmlu dawn l-assessments.

MARIO GALEA: Fuq il-famuża dimentia strategy ikolli ngħid li nħossni insulentat dwar il-mod kif tkellimt għax qed turi li jew tawk l-informazzjoni ħażina jew inkella inti, out of your own choice, m'intix tgħaddi l-informazzjoni t-tajba!

Fuq id-dimentia strategy jiena kont qabbadt tim immexxi minn Dr Charles Scerri, jiġifieri dan li qed ngħid tista' tikkonfermah miegħu.

Dr Charles Scerri huwa bniedem committed ħafna u huwa bniedem professjonali.

Apparti minn hekk għandu passjoni għall-persuni bid-dimentia.

Jiena kont ħadtu wkoll f'konferenza internazzjonali dwar id-dimentia.

Nerġa' ngħid li huwa bniedem committed u kapaċi jaħdem b'passjoni.

FRANCO MERCIECA: Naqbel miegħek mija fil-mija dwar Dr Scerri.

U din il-konferenza li qed issemmi kienet hawn ukoll il-weekend li għadda.

MARIO GALEA: Jiena kont qabbadt lilu flimkien ma' numru ta' professjonisti oħra sabiex jagħmlu din l-istrateġija.

Fil-fatt dawn kienu għamlu konsultazzjoni wiesgħa ħafna u kellmu lil diversi persuni.

Ma niftakarx kemm kien eżatt in-numru imma Dr Scerri jaf żgur kemm intervistaw nies.

U mbagħad kienu kitbu l-istrateġija.

Din l-istrateġija ġiet għandna u aħna ressaqniha quddiem id-Diviżjoni tas-Saħħa, fejn qalulna li filwaqt li jaqblu mal-istrateġija, huma dehrilhom li kellha bżonn li terġa' tinkiteb mill-ġdid biex tiġi f'forma ta' strateġija.

U hekk sar.

Kien hemm Dr Natasha Muscat Azzopardi - nista' nsemmihom għax mhu qed ngħid xejn ħażin fuqhom – u persuna oħra li reġgħu kitbu din l-istrateġija mill-ġdid flimkien ma' Dr Charles Scerri.

Għalhekk Dr Charles Scerri kien on board kompletament.

Imbagħad għamlulna suġġeriment għax kif tafu Franza kienet ħadet diversi inizjattivi fuq ir-riċerka tal-Alzheimer, fosthom billi ġew allokati xi flus għal din ir-riċerka peress li l-President Sarkozi kien jinteressaħ ħafna dan is-suġġett.

Il-Maltin li kitbu l-istrateġija, b'Dr Charles Scerri on board, bagħtuha lil dawn l-esperti Franċiżi biex jgħidulhom x'jaħsbu fuqha.

Fil-fatt dawn raw l-istrateġija li ktibna aħna u allura altru milli damet sentejn ġo kexxun b'ħadd ma jagħti kasha.

Din marret Franza biex jarawha dawn l-esperti Franċiżi li tajjeb ngħidu wkoll li kienu ġew hawn Malta.

U jien, flimkien ma' Dr Scerri kellna laqgħa magħhom fejn tawna l-opinjoni tagħhom fuq din l-istrateġija.

Fil-fatt qablu magħha u rranġajna xi affarijiet żgħar minnha.

Imbagħad marret għand tal-Finanzi biex isiru l-costings tagħha u biex jiġu vvotati l-flus għaliha.

Imbagħad marret l-Uffiċċju tal-Prim Ministru, il-Policy Unit, fejn kienu jmorru l-istrateġiji dak iż-żmien biex jarawhom min-naħa tagħhom.

Mela aktar milli rqadna fuqha u ħallejniha ġol-kexxun, aħna bdejna nattwaw ir-rakkmandazzjonijiet tal-istrateġija.

Għamilna l-iswali tal-anzjani dimentia friendly, ħriġna żewġ kotba wieħed intitolat "In-Nannu nesa' x'jisimni" u l-ieħor fuq l-anzjani u l-mediċini lill-pazjenti tad-dimentia.

Dawn kollha kienu rakkmandazzjonijiet mill-istrateġija.

U allura, minkejja li ma kenitx telgħet quddiem il-kabinett biex tiġi diskussa, aħna konna diġa' bdejna nattwawha.

Dr Charles Scerri - and you can quote me – kien qalli ftit qabel l-elezzjoni, jiġifieri kwestjoni ta' ftit ġimgħat qabel l-elezzjoni, li għandi nippubblika din l-istrateġija għax jista' jiġi ħaddieħor warajja u jagħmilha tiegħu u jgħid li għamilha hu!

Kien qalli ppubblikaha għax se jiġi xi ħadd warajk, jagħmilha tiegħu u jgħid li għamilha hu.

Imbagħad dħalt inti l-uffiċċju u għedt li din l-istrateġija se terġa' tiktibha mill-ġdid.

U qabbadt lil Dr Charles Scerri sabiex jagħmel reviżjoni tax-xogħol li kien għamel hu u li kien dam jaħdem fuqu flimkien ma' esperti oħrajn!

Jien l-appell tiegħi hu li minflok toqgħod terġa' tagħmel reviżjoni tagħha, aqbad u ibda għamel ir-rakkmandazzjonijiet li fiha.

L-ewwelnett jekk trid ittejjibha dejjem se ssib x'ittejjeb fiha.

Jekk tiġi sena oħra bi strateġija, tista' terġa' tagħmel reviżjoni tagħha wkoll għax dejjem se ssib lil xi ħadd li jista' jtejjeb fuqha għax il-perfezzjoni ma teżistix f'din id-dinja.

Imma dik l-istrateġija kienet tajba biżżejjed, kif jaf Dr Scerri, u jien l-appell tiegħi hu li minflok noqogħdu nargumentaw u nagħmlu l-Alzheimer jew id-dimentia ballun politiku, ibda ħu r-rakkmandazzjonijiet li għamilna għax hemm rakkmandazzjonijiet validi.

Intom ma ħadtux miżura waħda favur il-pazjenti bid-dimentia f'seba' xhur bl-iskuża li din l-istrateġija trid terġa' tiġi revised għax min għamilha jrid jerġa' jirrevediha.

Jien għandi l-impressjoni – forsi se nkun xi ftit żatat - li l-prodott wara sena se jkun jixbaħ ħafna l-istrateġija li ħallejt jien!

U jien għandi kopja tagħha.

Nerġa' ngħid li jien għandi l-impressjoni li din se tkun tixbaħ ħafna dik li konna għamilna aħna.

Fl-opinjoni tiegħi din is-sena għandkom tibdew tieħdu r-rakkmandazzjonijiet għax bl-iskuża li se terġgħu tagħmlu revision tagħha, f'dawn is-seba' xhur ma ħadtu l-ebda miżura favur il-pazjenti bl-Alzheimer.

Inti taf li f'dawn il-ħames snin, jekk irridu nkunu onesti ma' xulxin, aħna tajna d-dimentia high priority fil-qasam tal-kura tal-anzjani u mhux veru li ħallejna din l-istrateġija sentejn fil-kexxun.

Dan li għedtlek tista' tikkonfermah ma' Dr Charles Scerri u konvint li hu jista' jikkonfermalek dak li għedt jien.

THE CHAIRMAN: Grazzi.

L-Onor.

FRANCO MERCIECA: Onor. Galea ma naħsibx li inti korrett jekk tgħid li jiena għedt li inti m'għamilt xejn fuq id-dimentia.

U lanqas għedt li aħna qed nagħmlu l-istrateġija mill-bidu.

Li għamilna hu li ħtarna lill-istess persuna li kitbet l-istrateġija, jiġifieri lil Dr Charles Scerri, li speċifikament qalilna li din ġiet out dated illum.

Issa ma nafx jekk huwiex qed jigdeb illum jew kienx qed jigdeb qabel imma ma naħsibx għax jien nafu bħala persuna validissima.

U Dr Scerri qalli li din l-istrateġija issa għadda ż-żmien minnfuqha u għalhekk ma nistgħux nippubblikawha kif inhi imma hemm bżonn li tiġi riveduta.

Issa jien m'iniex l-espert fuq id-dimentia u jekk Dr Charles Scerri qed jgħidli li hemm bżonn li nirriveduha, mhux se ngħidlu le għax irridu nippubblikawha malajr kemm jista' ikun biex ngħidu li ppubblikajniha.

Dan qalli li hemm bżonn li nirreveduha u qalli li hemm bżonn minn tal-inqas sena biex nirriveduha għax hemm ħafna affarijiet ġodda li rridu ninkluduhom.

U żgur li ma nistax immerih għax huwa l-espert, u aħna rridu nieħdu l-parir tiegħu għax fuq kollox għalhekk ħtarnih bħala l-focal point.

Aħna ma mornix għal persuna differenti.

Huwa ħa x-xogħol li għamel hu stess u qegħdin nimxu mal-parir tiegħu.

Issa jiena lilek x'għedtlek?

Għedtlek li l-istrateġija kienet lesta imma tħalliet fil-kexxun.

Issa llum qed tgħidli fuq l-esperti Franċiżi imma lili ma tajtnix hand over biex inkun naf bihom dawn id-dettalji!

Jiena sibt din l-istrateġija ġol-kexxun.

Anzi ġie Dr Charles Scerri fuqi u qalli li kienu qegħdin jaħdmu fuq din l-istrateġija u qalli jekk irridx nieħu azzjoni fuqha.

Ovvjament qiegħed nieħu azzjoni fuqha.

Issa nirrikonoxxi x-xogħol li għamilt inti f'dan il-qasam.

Nirrikonoxxi d-dimentia friendly wards li għamilt f'San Vinċenz u l-active ageing unit dimentia friendly li għamilt f'San Vinċenz.

Jiġifieri m'iniex ngħid li inti m'għamilt xejn.

Imma min-naħa l-oħra lanqas nistgħu ngħidu li l-istrateġija kienet ippubblikata.

Ma naħsibx li l-pubbliku ra din l-istrateġija għax lanqas kien hemm konsultazzjoni pubblika fuqha.

MARIO GALEA: Kien hemm konsultazzjoni pubblika fuqha u kien proprju l-istess Dr Scerri li mexxiha.

FRANCO MERCIECA: Mela għalfejn ma ppubblikajthiex?

MARIO GALEA: Jiena għħedtlek li din marret għand tal-Finanzi biex jagħmlu l-costings tagħha u kienet għadha ma telgħetx quddiem il-Kabinett.

Fi żmienna s-sistema kienet li l-ewwel trid tibagħatha lill-Ministru tal-Finanzi biex jivvotalek il-flus għaliha u mbagħad wara tita' quddiem il-Kabinett.

FRANCO MERCIECA: Kienet ilha sentejn!

Kien hemm il-Franċiżi li ġew hawn Malta riċentement għalkemm ma nafx id-data bl-eżatt.

FRANCO MERCIECA: Kien ilha sentejn.

Kieku mhux hekk Dr Scerri ma kienx se jgħidli li rridu nirriveduha.

MARIO GALEA: Rigward dak li għedtli għax ma tajtekx handover nista' ngħidlek li l-istess nies li ħadmu fuq l-istateġija, jiġifieri Dr Charles Scerri u Dr Natasha Muscat Azzopardi kienu hemm u tista' tikkonferma magħhom.

Issa intom lanqas ridtu kontinwità għax l-ewwel ħaġa li għamiltu kienet dik li tajjartu lill-Permanent Secretary li kien hemm fil-qasam tas-saħħa.

Li kieku ħallejtuh hemm kien ikun jista' jagħtikom handover għax kien jaf x'inhu jiġri.

THE CHAIRMAN: L-Onor.

Mercieca m'għandux l-istess dekasteru li kien hemm qabel għax l-istruttura kif inhu mqassam il-ministeru llum huwa differenti.

S'hemmhekk nasal grazzi!

Il-Permanent Secretary kien involut ukoll - hawnhekk qed ngħid għal Dr Kenneth Grech - u seta' jgħidilkom x'konna qed nagħmlu.

Issa inti għedt tliet affarijiet li jien m'għedthomx.

Jien m'għedtlekx li inti għedtli li m'għamilt xejn u ma naħsibx li qegħdin hawnhekk biex jien ngħidlek x'għamilt jien u biex tgħidli x'għamilt inti.

Fl-aħħar mill-aħħar aħna għasafar tal-passa, jiġifieri ħames snin jgħaddu u dak li nagħmlu nħalluh hemm.

Dwar l-istrateġija jiena qed ngħid li Dr Charles Scerri lili qalli biex nippubblikaha qabel l-elezzjoni u mhux li hemm bżonn li tiġi revised.

L-appell tiegħi hu li għandkom tibdew twettqu r-rakkmandazzjonijiet.

FRANCO MERCIECA: U xahrejn wara lili qalli biex nagħmlu reviżjoni tagħha!

Mela allura meta trid nistgħu nġibu lil Dr Charles Scerri hawnhekk u nistaqsuh għalfejn talabni biex jagħmel reviżjoni tagħha.

Sinjal li kien ilha.

Kienu rawha l-Franċiżi.

Inti għandek aċċess għaliha u tista' tibagħtha lil Dr Muscat Azzopardi ħalli tgħidlek meta kienu ġew hawn Malta l-Franċiżi.

Dawn konna ltqajna magħhom flimkien mal-Onor.

Joe Cassar peress li hu kien il-Ministru.

FRANCO MERCIECA: Onor. Galea, li kieku jiġi Dr Charles Scerri u jgħidlek li hemm bżonn li tagħmel reviżjoni tagħha, inti x'kont tagħmel?

MARIO GALEA: Jiena qed ngħidlek li fiha rakkmandazzjonijiet li tistgħu twettqu.

Issa jekk trid tagħmel revision tagħha, dejjem tista' tipperfezzjona fuqha imma trid tibda tattwa r-rakkmandazzjonijiet.

Pereżempju aħna konna ppubblikajna żewġ kotba li huma mezz effettiv kif tilħaq lil ċerti nies.

Sfortunatament nafu li bħal mard ieħor mentali, għandek ċerta stigma mal-pazjenti bid-dimentia għax fl-aħħar mill-aħħar din ukoll hija problema ta' saħħa mentali.

Jiġifieri konna ppubblikajna dawn iż-żewġ kotba għax kien hemm moviment ta' awareness.

Jiena sinċerament naħseb li tista' tkompli twettaq ir-rakkmandazzjonijiet li fiha din l-istrateġija u ma toqgħodx tistenna li jkollok il-prodott finali lest.

Rigward l-elderly abuse fi żmieni kien hemm – u dan jaqa' taħtek ukoll - is-Supretendent tal-isptar, Dr Ronald Fiorentino, li kien qed jaħdem fuq l-abuse policy.

Jiena nixtieqek li tikkonsulta miegħu ħalli tara fiex wasal għaliex hawnhekk naqbel ma' dak li kien qed jitkellem fuqu l-Onor.

Sammut, u ċioè li hemm bżonn li jkun hemm iktar qafas legali dwar l-abbuż fuq l-anzjani.

Kif għedna dawn huma nies vulnerabbli u fil-fatt, sa din il-ġimgħa stess kien hemm każ il-Qorti ta' financial abuse.

Jiġifieri dawn iseħħu u jien kont niltaqa' magħhom u konna ninformaw lill-pulizija dwarhom.

Kelli wkoll każ ta' sexual abuse fuq l-anzjani f'San Vinċenz!

Sfortunatament, kif għedt inti stess, tagħmel kemm tagħmel biex tikkontrolla l-abbużi …

Tista' tara Dr Fiorentino fiex wasal f'dik l-istrateġija u hawnhekk naqbel.

Ħalli nagħmel l-aħħar kumment u nieqaf hawn.

L-ewwelnett nirringrazzja lill-Kumitat ta' din l-opportunità sabiex nagħmlu dan l-iżblokk.

U sinċerament nagħmel dan l-appell biex il-qasam tal-anzjani ma nagħmluhx ballun politiku.

Naħseb li nkunu qegħdin nonqsu u nagħtu disservizz jekk nipprovaw nużaw il-qasam tal-anzjani sabiex niskurjaw xi punti politiċi.

Naħseb li iktar ma jkollna żblokki bħal dawn bejnietna aktar ikun aħjar.

Jiena jekk tridu I'm available u naħseb li iktar ma naqblu fuq affarijiet aktar ikun aħjar għax fl-aħħar mill-aħħar inkunu qed inwasslu messaġġ ta' maturità u żgur li fl-aħħar mill-aħħar igawdu dawk li jiġu bżonn is-servizzi tagħna.

Nirringrazzjak.

THE CHAIRMAN: Grazzi.

Jekk l-Onor.

Galea ma fadallux aktar kummenti nitlob lill-Onor.

Mercieca sabiex jagħmel il-konklużjoni tiegħu.

FRANCO MERCIECA: Nirringrazzja lilkom ta' din l-opportunità.

Iva naqbel li l-elder abuse hija xi ħaġa importanti ħafna u fil-fatt qegħdin fil-proċess li nagħmlu emenda fil-liġi biex inkunu nistgħu nsaħħu d-drittijiet tal-anzjani tagħna.

Huwa importanti li nnaqqsu l-abbuż kemm jista' jkun imma ovvjament kif għedt inti aktar qabel, huwa impossibbli li naqtgħu l-abbuż mija fil-mija għax sfortunatament aktar ma tikber fl-età iktar tiġi vulnerabbli.

Jiena nirringrazzja lill-Onor.

Mario Galea għaliex naħseb li ħadem ħafna fis-settur u aħna komplejna fuq it-tajjeb li għamel hu u qegħdin nagħmlu wkoll affarijiet ġodda.

Naħseb li għandu jifhem ukoll li aħna għandna l-policies tagħna u dawn qed nagħmluhom biex ma jkunx hemm waiting lists għall-community services għax jiena għaliha naraha daqsxejn inaċċettabbli li jkollok waiting list għall-Home Help, waiting list għall-Meals on Wheels u waiting list għal ħafna servizzi oħra fil-komunità meta nafu li dawn is-servizzi qed iżommu lill-anzjani tagħna fid-djar tagħhom.

Għalhekk qegħdin nagħmlu sforz biex nagħtu dawn is-servizzi mingħajr limitu u b'hekk l-anzjani tagħna jibqgħu jgħixu fil-komunità tagħhom.

Rigward id-dimentia napprezza li kontu tajtuha l-priorità però jekk l-espert ġie jgħidli li hemm bżonn li ssir reviżjoni tal-istrateġija, jien mhux se ngħidlu biex ma jagħmel xejn ħalli nippubblikawha mill-iktar fis possibbli għax lill-Onor.

Galea hekk kont għedtlu.

Ovvjament jiena segwejt il-parir li tani Dr Charles Scerri, fejn dan qalli li sal-aħħar tas-sena se nagħmlu r-reviżjoni tagħha.

U qalli wkoll biex nagħmlu public consultation.

(Interruzzjonijiet) Skużani ma kontx naf li diġa' għamilt public consultation.

Issa se nagħmlu public consultation aħna ħalli mbagħad inkunu nistgħu nippubblikawha fl-2014.

Irridu nkomplu naħdmu id f'id għax wara kollox l-għan tagħna huwa li ntejbu l-kwalità tal-ħajja tal-anzjani tagħna.

Grazzi.

THE CHAIRMAN: Onor. Mercieca nirringrazzjak talli sibt il-ħin tiġi għal dan il-Kumitat għaliex naf li għandek skeda impenjata ħafna.

Naħseb li dan is-suġġett eżawrejnih u għalhekk niddikjara din il-laqgħa magħluqa.

U jekk il-bambin irid niltaqgħu darb'oħra.

Nirringrazzjak.

Fit-7:57 p.m. il-Kumitat aġġorna għal data li għandha titħabbar iktar tard.

Proceedings, agenda, minutes and transcripts of the parliamentary committees fam


KUMITAT PERMANENTI DWAR L-AFFARIJIET tal-Familja

LAQGĦA NRU 02

It-Tlieta, 15 ta' Ottubru 2013

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-6:45 p.m.

L-Onor.

PREŻENTI: L-Onor.

Il-President tal-Kumitat qal it-talba.

Il-Minuti tal-Laqgħa Nru 01 li saret nhar l-Erbgħa, 05 ta' Ġunju 2013 ġew konfermati.

Ir-Rwol Ċentrali tal-Anzjani fil-Familja Maltija u l-Ħidma tal-Gvern f'dan is-Settur

Iċ-Chairperson tal-Kumitat, l-Onor.

Anthony Agius Decelis, introduċa l-mistieden għal din il-laqgħa, l-Onor.

Franco Mercieca, Segretarju Parlamentari għad-Drittijiet ta' Persuni b'Diżabilità u Anzjanità Attiva sabiex jagħti overview ta' x'inhu jagħmel dan il-Gvern vis-à-vis dawn iż-żewġ oqsma importanti ħafna.

Is-Segretarju Parlamentari Franco Mercieca semma fost l-oħrajn kif id-demografija qiegħda tinbidel u kif bis-saħħa tal-mediċini li kulma jmur aktar qed ikunu ta' suċċess il-bniedem qiegħed jgħix dejjem aktar u b'hekk qed naraw li l-persentaġġ tal-anzjani fis-soċjetà tagħna dejjem qed jikber.

Fil-fatt għandna kwart tal-popolazzjoni Maltija li huma anzjani li għandhom 'il fuq minn 60 sena.

Naturalment għall-pajjiż din hija sfida kbira kemm soċjali u ekonomika għall-pajjiż.

L-għan tal-Gvern huwa li dawn l-anzjani jibqgħu jgħixu fid-djar tagħhom, dik li tissejjaħ Ageing in Place.

Għal dan il-għan qiegħed isir sforz biex is-servizzi fil-komunità jiżdiedu.

Wara kien hemm diskussjoni.

Fid-7:57 p.m. il-Kumitat aġġorna għal data li għandha titħabbar iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 7

L-Erbgħa, 16 ta' Ottubru, 2013

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 16 ta' Ottubru, 2013 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni mill-Membri tal-Kumitat dwar żewġ rapporti ippreżentati mill-GWU.

Diskussjoni dwar l-ittra mibgħuta lill-Kumitat mill-Onor.

Toni Bezzina fuq l-inċidenti bil-karozzi fit-toroq ta' pajjiżna.

Affarijiet Oħra.